[[...]] [[Aplavz.]] [[... ...]] [[Himna.]] [[...]]Spoštovani gospod predsednik Republike Slovenije, gospod Milan Kučan! Spoštovane kolegice in kolegi poslanci! Lepo vas pozdravljam! Prvo sejo državnega zbora je sklical predsednik republike, gospod Milan Kučan, ki bo zbor tudi nagovoril. V skladu z drugim odstavkom 10. člena poslovnika državnega zbora prvo sejo novoizvoljenega državnega zbora vodi najstarejši poslanec, dr. Jožef Bernik. Želim mu uspešno delo.
Gospod predsednik, spoštovane poslanke in kolegi poslanci, gospe in gospodje! Pričenjam prvo sejo Državnega zbora Republike Slovenije, ki jo je na podlagi tretjega odstavka 81. člena ustave republike sklical predsednik Republike Slovenije. Predsednik republike, gospod Milan Kučan, je prisoten na seji in ga lepo pozdravljam ter mu dajem besedo. Izvolite gospod predsednik!
Spoštovani gospod predsedujoči, spoštovane poslanke in poslanci, predsednik vlade, ministri, ekscelence, gospe in gospodje! Ustava mi je dodelila pravico in naložila častno dolžnost, da skličem konstitutivno sejo državnega zbora, konstitutivno sejo 4. sklica slovenskega parlamenta po prvih demokratičnih večstrankarskih volitvah in tretjega po osamosvojitvi države. Spoštovane poslanke in poslanci! Volilke in volilci so vas izbrali po svobodni presoji programov in videnj prihodnosti naše države, ter načinu opravljanja z njo, kakor so jih ponujale politične stranke, ki so vas kandidirale, pa tudi na podlagi vaših osebnih predstavitev. Vaši politični modrosti so za štiri leta prepustili odločitve, ki bodo določale vsebino in kakovost življenja ljudi v Sloveniji, pa tudi njeno veljavo, ugled in umestitev v mednarodnem prostoru. Tako kot ves čas doslej, vse od priprave na plebiscit, s katerim so državljanke in državljani odločili, da bo Slovenija samostojna država, verjamejo, da boste izpolnjevali njihova pričakovanja. Slovenska država in volilci so zreli. Imajo spomin, znajo izreči priznanje in tudi umakniti podporo, ko presojajo volilne obljube in njihovo izpolnitev. Skrbno bodo spremljali vaše delo. Naša država je po skoraj 9-ih letih samostojnega življenja stabilna in demokratična. Za to so veliko dobrega storili tudi poslanke in poslanci prejšnjih sklicev. Temelji države, položeni s plebiscitom za samostojno Slovenijo, so trdni, cilji in smer razvoja države so jasni in trajno zavezujejo vse rodove upravljalcev slovenske države. Skupna dolžnost vseh je varovati človekove politične, gospodarske in socialne pravice in pritegniti čim več ljudi k soodločanju in k sodelovanju pri pripravljanju odločitev, ki so pomembne za vse. Skupna je dolžnost, delovati tako, da bo Slovenija kmalu na novi postaji svojega potovanja v prihodnost, v Evropski uniji in v Nato. Utemeljeno je pričakovati, da bo prav na vas, na poslance tega sklica, padla odgovornost, da odločite o umestitvi Slovenije v Evropsko unijo in s tem določite prihodnost Slovenije in slovenstva. Pred tem dejanjem pa bo pred vami in pred vso državo še nekaj zelo pomembnih odločitev, ki bodo dale končno in celovito podobo Slovenije, kakršna ustreza življenju vobetajoči skupnosti, s katero si evropske države in narodi zagotavljajo mir in varnost ter s tem temeljne pogoje za stabilni razvoj, sodelovanje, solidarnost in spoštovanje človekovega dostojanstva in pravic, ki temeljijo na vrednotah evropskega, civilizacijskega, demokratičnega in humanističnega izročila. O vstopu Slovenije bo odločala naša usposobljenost za ustvarjalno in odgovorno življenje v tej ugledni družbi miru, blaginje in demokracije. Odločali bodo tisti, ki nas bodo kot uspešno in odgovorno državo sprejemali medse. Vredno se je potruditi za njihovo razumevanje in naklonjenost. Zavezujoče za državo pa bodo odločali državljanke in državljani Slovenije na referendumu. Na vas, spoštovane poslanke in poslanci, bo največji del odgovornosti, da bo referendum v svojih vsebinskih razsežjih in v pravni izpeljavi pripravljen enako skrbno, kot je bil pred desetimi leti plebiscit. Življenje države ter vsi vidiki varnega življenja v njej nalagajo številne dolžnosti. Nekatere so tudi časovno neodložljive, kot so proračun, reforma in posodobitev javne uprave, dokončanje denacionalizacije in privatizacije nekaterih pomembnih področij gospodarske infrastrukture, odprava zaostankov pri vključevanju v Evropsko unijo in zagotovitev pogojev za odpravo zaostankov nasodiščih, ki najbolj grobo posegajo v pravice državljanov in v njihovo pravno varnost. Med bližnje in nujne korake in odločitve sodi tudi ureditev vprašanj, ki so še odprta v odnosih s Hrvaško, določitev naših državnih stalnic in s tem jasnih razmerij ob nekaterih vprašanjih v odnosih z Avstrijo, izpolnitev naše odgovornosti za položaj slovenskih manjšin v sosednjih prijateljskih državah ter določitev celotne strategije urejanja razmerij ter sodelovanja z državami nekdanje Jugoslavije in jugovzhodne Evrope v celoti. Državni zbor in nova vlada bosta pri opravljanju svojih zahtevnih nalog učinkovita, če se boste poslanci in ministri čutili zavezane najprej in predvsem državi, njenim interesom in njenim ljudem. To bo tudi dobra pot v odprto družbo, bolj dovzetno za novosti, ki so klic časa, informacijske dobe, v katero smo dovolj smelo že vstopili, a nas čakajo še mnoga dejanja, da bomo bolj ambiciozno promovirali in spodbujali znanje nove ideje, razvijali gospodarstvo visokih tehnologij, bogatili naše duhovno življenje in utrjevali moderno slovenstvo z globokimi koreninami doma in samozavestnim nastopanjem v svetu, brez tistih meja, ki so ga še ne tako davno razdvajale. Pričakovanja pred začetkom dela državnega zbora, v katerega ste izvoljeni, so velika. Mogoče jih je povzeti v pričakovanje in zahtevo, naslovljeno vsem nam, upravljalcem slovenske države, da pokažemo voljo in sposobnost, da povezujemo državljanke in državljane Slovenije v skupna prizadevanja za uspešen in pospešen gospodarski razvoj, v politično pravno in socialno preobrazbo, z zanesljivo prepoznavno in suvereno umestitev Slovenije v evropske in v svetovne gospodarske, politične in varnostno-obrambne povezave, da v strpnem pogovoru, ob medsebojnem spoštovanju, s skupnim in dobrim delom in obspoštovanju že doseženega zagotovimo zanesljivo prihodnost slovenstva in slovenske države, da bomo spoštovali različnost in odpravljali pregrade nezaupanja, zavračanja in izključljivosti, da bomo preprečevali krivice ter nezakonita in nepoštena ravnanja, da bomo varovali svojo kulturno in nacionalno identiteto, svojo zemljo, suverenost in življenjsko okolje, svojo kulturno in naravno dediščino, da bomo v skupno dobro ljudi v tej državi odpravljali ostanke zidov, ki so jih nekoč postavili med nas. Slovenijapotrebuje gospodarsko, socialno in politično stabilnost, da bi zmogla opravičiti ta pričakovanja. Zato potrebuje kompetentno, stabilno, odgovorno in učinkovito vlado, ki bo imela trdno podporo, ter tudi konstruktiven nadzor nad svojim delovanjem pri vas vdržavnem zboru. Verjamem, da bo vlada hotela pritegniti k sodelovanju vse ustvarjalne Slovence, ki jih je veliko in ki želijo, da Slovenija svoj pogled obrne v prihodnost. Pričakujem, da bodo z vašim sodelovanjem hitro stekli postopki, ki bodo omogočili, da Republika Slovenija čimprej dobi takšno vlado. Spoštovane poslanke in poslanci! Želim vam štiri leta uspešnega dela za dobro države, za dobro vseh njenih državljank in državljanov. S to željo vam čestitam ob izvolitvi, ob zaupanju, ki ste ga bili deležni. Pri delu v dobrobit države, pri varovanju dostojanstva in zagotavljanju blaginje vseh njenih prebivalcev vam želim tudi razumevanje in naklonjeno podporo državljank in državljanov Republike Slovenije ter vseh Slovenk in Slovencev doma in po svetu, kjer že so in kamor jih je zanesla usoda. Hvala lepa. [[...]] [[Aplavz.]] [[...]]
Predsedniku republike se lepo zahvaljujem za njegove besede. Preden nadaljujemo z delom, prosim poslanke in poslance, ki službi zbora pred dvorano niso javili svoje prisotnosti in oddali potrditev o izvolitvi, da to storijo sedaj tu, pri predsedniški mizi, da bo vse v redu. Nadaljujemo sejo. Pri vodenju seje zbora mi bo pomagala generalna sekretarka državnega zbora, gospa Veliščkova, ki jo zelo dobro poznate. Nobenih izostankov ni. Sedaj gremo naprej in bomo ugotovili navzočnost z uporabno glasovalne naprave. Naj vas tukaj opozorim, zlasti nove poslanke in poslance, da ste na klop prejeli podrobnejše navodilo o uporabi glasovalne naprave. Upam, da imate vsi to vključeno - kartico notri vstavite, če jo imate. Imate vsi kartico? Da. Prosim, da ugotovimo navzočnost v dvorani! Navzočih je 88 poslank in poslancev.) Tako je zbor sklepčen in lahko odloča. Zdaj prehajamo na določitev dnevnega reda 1. seje državnega zbora Republike Slovenije. Predlog dnevnega reda ste prejeli s sklicem. Predlagani dnevni red izhaja iz določb poslovnika državnega zbora, ki se nanašajo na konstituiranje državnega zbora, in sicer se glasi: prvič - izvolitev predsednika, podpredsednika in članov mandatno-imunitetne komisije; drugič - poročilo mandatno-imunitetne komisije o pregledu, potrdila o izvolitvi ter morebitnih pritožb kandidatov in predstavnikov list kandidatov zoper odločitve volilne komisije, ki lahko vplivajo na potrditev mandatov, s predlogom za potrditev mandatov in za odločanje o pritožbah; tretjič - izvolitev predsednika, podpredsednika in članov komisije za volitve, imenovanja in administrativne zadeve in četrtič - volitev predsednika in podpredsednikov državnega zbora. O predlogu dnevnega reda bomo odločali v skladu z drugim odstavkom 64. člena poslovnika državnega zbora. Pri tem je potrebno opozoriti, da predlagani dnevni red obsega štiri točke, ki izhajajo iz ustave Republike Slovenije, zakona in poslovnika državnega zbora, in jih je potrebno na konstitutivni seji opraviti. Tako o umiku posamezne točke z dnevnega reda ne moremo govoriti. Če se bo državni zbor do obravnave te točke odločil, da ne bo izvolil vseh podpredsednikov predvsem zato, ker še ni znano, katere stranke bodo v poziciji in katere v opoziciji, pri čemer pa je potrebno spoštovati nenapisano pravilo, da eno podpredsedniško mesto pripada opoziciji, da bo zbor lahko na podlagi 73. člena poslovnika določal, da to izvolitev prenese na eno naslednjih sej. Prehajamo na predloge za razširitev dnevnega reda. Prosim. Gospod Anderlič, prosim.
Da bi državni zbor lahko čimprej začel normalno opravljati svoje delo, mora imeti konstituirana vsaj nekatera delovna telesa, zato v imenu skupine poslancev predlagam razširitev dnevnega reda s točko oblikovanje delovnih teles državnega zbora. Predlagam, da to točko obravnavamo pod zaporedno točko številka 5 dnevnega reda. Hvala lepa.
Hvala. Želi v zvezi s tem kdo besedo? Prosim.
Samo vprašanje gospodu Anderliču, v imenu katerih poslancev je nagovoril državni zbor.
Prosim.
V imenu skupine poslancev, ki so bili izvoljeni na istoimenski listi liberalne demokracije.
Ali želi še katera druga poslanska skupina besedo? Prosim, gospod Peterle.
Spoštovane poslanke in poslanci. Govorim v imenu Nove Slovenije in nasprotujem temu predlogu, ker menim, da bomo prišli v težave, če bomo v nejasni situaciji odločali o tako pomembnih sestavah. Zaradi prehitrega odločanja smo že imeli v preteklosti težave. Predlagam, da delovna telesa, tista, ki jih ni nujno izvoliti danes, volimo po tem, ko bo znano, kdo je v vladi in kdo v opoziciji.
Hvala lepa. Želi še kakšna poslanska skupina besedo? Če ne, potem bi prosil, če želi besedo predstavnik sekretariata za zakonodajo in pravne zadeve. Želi? [[Ne.]] Želijo besedo predstavniki poslanskih skupin? [[Ne.]] Želi predlagatelj dodatno obrazložiti svoj predlog na komentarje? Prosim.
Glede na predhodno obrazložitev naj dodam še to, da je predlog v nadaljevanju, glede na to, kar je tudi predsedujoči že rekel, da verjetno nekaterih stvari danes ne bo mogoče opraviti, da bi to točko opravili v nadaljevanju seje, v prihodnjih dneh. Hvala.
Na glasovanje dajem predlog za razširitev dnevnega reda z navedenim predlogom gospoda Anderliča. Ugotovimo prisotnost! [[82 poslancev.]] Glasujmo o predlogu za razširitev dnevnega reda. [[Za je glasovalo 52.]] [[Proti 34.]] To se pravi, da je ta razširitev odobrena. Zbor bo navedeni predlog obravnaval kot 5. točko dnevnega reda. Hvala lepa. Sedaj bomo glasovali o predlogu dnevnega reda v celoti. Predlagam za današnjo sejo dnevni red, ki ste ga prejeli s sklicem, ter z eno dopolnitvijo. Na glasovanje dajem predlagani dnevni red. Prosim, da ugotovimo navzočnost. [[87 prisotnih.]] Glasujmo o predlogu dnevnega reda. [[Za je glasovalo 74.]] [[Proti 15.]] Sedaj prehajamo na 1. TOČKO DNEVNEGA REDA - IZVOLITEV PREDSEDNIKA, PODPREDSEDNIKA IN ČLANOV MANDATNO-IMUNITETNE KOMISIJE. Na podlagi drugega odstavka 7. člena zakona o poslancih in prvega odstavka 12. člena poslovnika državnega zbora bomo najprej izvolili mandatno-imunitetno komisijo državnega zbora. V skladu z navedenim mora biti mandatno-imunitetna komisija sestavljena tako, da so v njej zastopani predstavniki vseh poslanskih skupin v državnem zboru. Mandatno-imunitetna komisija bo pregledala potrdila o izvolitvi. Na začetku seje državnega zbora nismo prejeli pritožb kandidatov oziroma predstavnikov list kandidatov zoper odločitev volilne komisije, ki lahko vpliva na potrditev mandatov. Predstavniki strank, katerih kandidati so bili izvoljeni v državni zbor, so se, upamo, pred današnjo sejo ali pa včeraj sestali in skupno oblikovali predlog za izvolitev mandatno-imunitetne komisije na današnji seji ali pa danes dopolnili - kot mi pravi gospa generalna tajnica, ki je napisala ta scenarij zame. Hvala. Predlog predstavnikov poslanskih skupin v sestavo mandatno-imunitetne komisije bo predstavil gospod dr. Janez Podobnik.
Spoštovani dr. Bernik, kolegice in kolegi! Kot je bilo že povedano, je bil včeraj pripravljalni sestanek za današnjo sejo. Na tem sestanku sem bil tudi pooblaščen, da v imenu predstavnikov istoimenskih list, ki so bile izvoljene v državni zbor, predstavim odlok o izvolitvi predsednika, podpredsednika in članov mandatno-imunitetne komisije državnega zbora Republike Slovenije. Odlok je pripravljen na podlagi drugega odstavka 7. člena zakona o poslancih in določb poslovnika državnega zbora. Odlok je sestavljen iz treh členov. Prvi govori o tem, da ima mandatno-imunitetna komisija državnega zbora Republike Slovenije predsednika in sedem članov. V drugem razdelku odloka je razvidno, da se v mandatno-imunitetno komisijo državnega zbora izvolijo: za predsednika Valentina Pohorca, za člane pa Cirila Pucka, Pavla Ruparja, Bojana Kontiča, Jurija Malovrha, Majdo Zupan,Zmaga Jelinčiča in Igorja Štembergerja. Tretji razdelek govori o tem, da ta odlok začne veljati z dnem, ko ga sprejme državni zbor Republike Slovenije. Spoštovane kolegice in kolegi! Prosim oziroma predlagam, da predlagani odlok po eventualni razpravi sprejmete. Hvala lepa.
Hvala lepa, gospod Podobnik. Želijo predstavniki poslanskih skupin besedo? [[Ne želijo.]] Glasovali bomo o navedenih predlogih v celoti, enako kot o listi kandidatov. Prosim, da poslanke in poslanci zabeležite svojo navzočnost. Ugotavljam, da je prisotnih 84 poslank in poslancev. Sedaj gremo h glasovanju o tem predlogu. [[Za je glasovalo 83.]] [[Proti nihče.]] Glede na izid glasovanja ugotavljam, da je mandatno-imunitetna komisija v predlagani sestavi izvoljena. S tem zaključujem to točko dnevnega reda. Sedaj predlagam, da se komisija takoj sestane v salonu, to je v prvem nadstropju stavbe na Šubičevi. Člane komisije prosim, da vzamete s seboj gradivo, ki ste ga prejeli za 2. točko dnevnega reda. S tem prekinjam sejo zbora. Delo se bo začelo čez 30 minut, se pravi ob 11.15 uri.
Spoštovani poslanci, malo potrpljenja še prosim, ker se razmnožuje poročilo komisije. Upamo, da kmalu to dobimo. Gospe poslanke in gospodje poslanci! Prehajamo na 2. TOČKO DNEVNEGA REDA, to je POROČILO MANDATNO-IMUNITETNE KOMISIJE O PREGLEDU POTRDIL O IZVOLITVI TER MOREBITNIH PRITOŽB KANDIDATOV IN PREDSTAVNIKOV LIST KANDIDATOV ZOPER ODLOČITVE VOLILNE KOMISIJE, KI LAHKO VPLIVAJO NA POTRDITEV MANDATOV, S PREDLOGOM ZA POTRDITEV MANDATOV IN ZA ODLOČANJE O PRITOŽBAH. Preden gremo k temu, imam prijetno dolžnost, da pozdravim gospoda predsednika republiške volilne komisije gospoda Gašperja Frankarja. Lepo ga pozdravljam in se zahvaljujem za njegovo delo. [[Aplavz.]] Zdaj pa gremo naprej. Gradivo za obravnavo te točke dnevnega reda bi sicer morali prejeti na klop, pardon, dobili ste na klop poročilo republiške volilne komisije, ki je objavljeno v Uradnem listu Republike Slovenije, št. 98, z dne 24. oktobra letos. Pritožb nismo dobili. Sedaj bi morali dobiti na klop tudi pisno poročilo mandatno-imunitetne komisije, vendar ta se razmnožuje. Da ne bi izgubljali časa, predlagam, ker ima gospod predsednik te komisije poročilo napisano, da on poroča, razen če so kakšni ugovori k tej točki in k mojemu predlogu. Ker ni ugovorov, prosim gospoda Valentina Pohorca, da poda poročilo te komisije.
Spoštovani gospod predsedujoči, spoštovane poslanke in poslanci in drugi prisotni v tej dvorani! Podajam poročilo o pregledu potrdil o izvolitvi s predlogom za potrditev mandatov. Mandatno-imunitetna komisija državnega zbora Republike Slovenije je na prvi seji, dne 27.10.2000, v skladu z določbo tretjega odstavka 7. člena zakona o poslancih pregledala potrdilo o izvolitvi poslancev državnega zbora Republike Slovenije. Do začetka prve seje državnega zbora Republike Slovenije ni bilo vloženih pritožb kandidatov in predstavnikov list kandidatov zoper odločitve volilne komisije, ki lahko vplivajo na potrditev mandatov. Mandatno-imunitetna komisija je pregledala poročilo republiške volilne komisije o izidu rednih volitev poslancev v državni zbor in k poročilu priložene volilne spise ter potrdila o izvolitvi poslancev in je na podlagi tega ugotovila: 1. Na rednih volitvah poslancev v državni zbor 15. oktobra 2000 je na podlagi drugega dela ustavnega zakona o dopolnitvi 80. člena ustave Republike Slovenije in 90. člena zakona o volitvah v državni zbor pripadlo listam kandidatov skupaj 60 mandatov in je bilo po določbah 91. člena zakona izvoljenih 60 kandidatov. Preostalih 28 mandatov je bilo razdeljenih na ravni države po določbah drugega dela ustavnega zakona o dopolnitvi 80. člena ustave Republike Slovenije ter 92. in 93. člena zakona o volitvah v državni zbor. Po en mandat je bil izvoljen za poslanca, predstavnika italijanske oziroma madžarske narodne skupnosti. Potrdila o izvolitvi je mandatni komisiji predložilo 87 kandidatov. Trije kandidati niso predložili originalnega potrdila o izvolitvi, ugotovljena pa je bila njihova istovetnost. Zato je mandatno-imunitetna komisija opravila vpogled v dokumentacijo republiške volilne komisije in ugotovila, da noben mandat ni sporen, tri poslance pa poziva, da čimprej predložijo originalna potrdila. Na podlagi pregleda poročila republiške volilne komisije in predloženih potrdil o izvolitvi je mandatno-imunitetna komisija ugotovila, da noben mandat od 90 poslanskih mandatov ni sporen. Na podlagi navedenega in v skladu s prvim odstavkom 14. člena poslovnika državnega zbora Republike Slovenije mandatno-imunitetna komisija predlaga državnemu zboru Republike Slovenije, da na podlagi 7. člena zakona o poslancih in drugega odstavka 14. člena poslovnika državnega zbora Republike Slovenije sprejme naslednji sklep: "Potrdijo se mandati vsem poslancem državnega zbora Republike Slovenije, izvoljenih na volitvah 15. oktobra 2000, po seznamu izvoljenih mandatov, ki je sestavni del poročila mandatno-imunitetne komisije." Komisija je bila sklepčna, manjkal je samo eden, ostali smo bili prisotni. Vsi smo poročilo soglasno potrdili. Hvala lepa.
Hvala gospodu predsedniku, Valentinu Pohorcu. Čeprav še niste dobili na klop tega poročila, h kateremu je priložena tudi lista vseh poslank in poslancev, bom nadaljeval sejo in zato odpiram razpravo o poročilu mandatno-imunitetne komisije. Nobene razprave ni o tem. Želijo besedo predstavniki poslanskih skupin? [[Ne želijo.]] Dajem besedo poslankam in poslancem. [[Ni razprave.]] Če ne želi nihče razpravljati, zaključujem razpravo. Tukaj je potrebno neko pojasnilo. Na podlagi četrtega odstavka 7. člena zakona o poslancih ter drugega in tretjega odstavka 14. člena poslovnika državnega zbora zbor skupaj odloči o potrditvi mandatov, ki niso sporni. Spornih nimamo, torej vsi poslanci lahko glasujejo. Sedaj gremo naprej. Iz poročila mandatno-imunitetne komisije izhaja, da ni spornih mandatov, zato dajem na glasovanje poročilo mandatno-imunitetne komisije v celoti in s tem glasujemo o potrditvi vseh 90-ih mandatov poslank in poslancev. Prosim poslanke in poslance, da zabeležijo svojo navzočnost! [[Navzočih je 83 poslank in poslancev.]] Sedaj bomo glasovali o predlogu, ki ga je predstavil predsednik komisije. Prosim. "Za" je glasovalo 79 poslank in poslancev, nihče ni bil "proti". Glede na izid glasovanja ugotavljam, da je to poročilo mandatno-imunitetne komisije v celoti sprejeto in s tem je potrjenih vseh 90 mandatov poslank in poslancev. Vsem iskreno čestitam. [[Aplavz.]] Prosim, če želite besedo.
Gospod predsedujoči, hvala lepa. Vsem poslankam in poslancem čestitam ob izvolitvi in vam želim veliko uspeha.
Hvala lepa. S tem zaključujem to točko dnevnega reda. Prehajamo na 3. TOČKO DNEVNEGA REDA - IZVOLITEV PREDSEDNIKA, PODPREDSEDNIKA IN ČLANOV KOMISIJE ZA VOLITVE, IMENOVANJA IN ADMINISTRATIVNE ZADEVE. V skladu z dogovorom predstavnikov strank, katerih kandidati so bili izvoljeni v državni zbor, so že posredovani predlogi za sestavo komisije za volitve, imenovanja in administrativne zadeve državnega zbora. Predlog parlamentarnih strank bo predstavil gospod Janez Podobnik.
Spoštovani kolega dr. Bernik, kolegice in kolegi! Z enakimi pooblastili kot pri prejšnji točki dnevnega reda bi vam rad predstavil odlok o izvolitvi predsednika, podpredsednika in članov komisije državnega zbora Republike Slovenije za volitve, imenovanja in administrativne zadeve. Sestava odloka je prav tako pripravljena na podlagi dogovora na včerajšnjem pripravljalnem sestanku za to sejo državnega zbora. Odlok je pripravljen na podlagi 15. in 172. člena poslovnika državnega zbora. Komisija državnega zbora Republike Slovenije za volitve, imenovanja in administrativne zadeve ima predsednika, podpredsednika in 22 članov. V komisijo državnega zbora Republike Slovenije za volitve, imenovanja in administrativne zadeve se izvolijo: za predsednika Ciril Pucko, za podpredsednika Franc Pukšič in za člane Anton Anderlič, Igor Bavčar, Maksimiljan Lavrinc, Tone Partljič, Irma Pavlinič-Krebs, Matjaž Švagan, Miran Jerič, Dušan Vučko, dr. Mihael Brejc, Janez Janša, mag. Franc Sušnik, Silva Črnugelj, Aurelio Juri, Miran Potrč, Ivan Božič, Franci Rokavec, dr. Andrej Bajuk, mag.Janez Drobnič, Anton Delak, Sašo Peče, Bogomir Vnučec in Maria Pozsonec. Ta odlok začne veljati z dnem, ko ga sprejme državni zbor Republike Slovenije. Kolegicam in kolegom predlagam, da po obravnavi ta odlok sprejmejo. Hvala lepa.
Hvala, dr. Podobnik. Želi besedo predstavnik sekretariata za zakonodajo in pravne zadeve? [[Ne želi.]] Želijo besedo predstavniki poslanskih skupin? [[Ne želijo.]] Ali želite, da se počaka, da razdelimo odlok? Prosim. Ker ni odgovora, bomo nadaljevali sejo. Ker ne želi nihče razpravljati, zaključujem razpravo in dajem na glasovanje predlog odloka o izvolitvi komisije za volitve, imenovanja in administrativne zadeve v sestavi, kot je bila pravkar predlagana. Torej glasujemo o navedenem predlogu v celoti, torej kot o listi kandidatov. Prosim poslanke in poslance, da zabeležijo svojo navzočnost. [[Prisotnih je 81 poslank in poslancev.]] Sedaj glasujemo o predlogu. [[Za je glasovalo 78.]] [[Proti 1.]] Glede na izid tega glasovanja ugotavljam, da je komisija za volitve, imenovanja in administrativne zadeve v predlagani sestavi izvoljena. S tem zaključujem to točko dnevnega reda. Glede na to, da smo izvolili komisijo za volitve, imenovanja in administrativne zadeve, predlagam, da se komisija takoj sestane v salonu v prvem nadstropju stavbe na Šubičevi. Komisija nam mora skladu z 244. členom poslovnika posredovati predlog za predsednika državnega zbora, prav tako pa tudi predloge za podpredsednika državnega zbora. Glede na to, da lahko kandidata za predsednika oziroma podpredsednika predlaga tudi skupina najmanj 10 poslank in poslancev, prosim, da morebitne predloge navedenih pooblaščenih predlagateljev posredujete tukaj na predsedniški mizi. Gospod Anderlič, prosim.
Imam proceduralni predlog, da glede na to, da je bilo od sklica konstitutivne seje do konstitutivne seje danes izredno malo časa in da se predstavniki skupin poslancev, izvoljenih na istoimenskih listah, niso uspeli dogovoriti za razdelitev nekaterih nalog, vodstvenih funkcij v državnem zboru in ker smo danes tudi razširili predlog dnevnega reda s točko: oblikovanje vsaj nekaterih delovnih teles, predlagam, da državni zbor v tem trenutku prekine sejo in jo nadaljuje 7. novembra. V tem času pa naj komisija za volitve, imenovanja pripravi predlog za predsednika, podpredsednike in za delovna telesa predloge in seveda tudi tisti predlog, ki ste ga vi navedli je aktualen, da lahko tudi skupina 10 poslancev, če se bo tako opredelila, tudi predlaga svoj predlog. Torej, moj predlog je prekinitev do 7. novembra in do takrat naj se komisija za volitve in imenovanja sestane ter pripravi predloge. Hvala lepa.
Hvala lepa, gospod Anderlič. Slišali ste proceduralni predlog in sedaj se moramo o tem odločiti. Najprej seveda dajem besedo poslankam in poslancem.
Proceduralno vprašanje.
Prosim! Gospa generalna tajnica me je obvestila, da po poslovniku ni razprave, vendar mislim, da lahko poslanci spremenijo, če želijo. [[...]] [[Smeh.]] [[...]]
Predlagatelj predloga ni povedal, katerega leta, Povedal je 7. november. Jaz bi rad slišal tudi leto.
Prosim, gospod Anderlič.
To je najmanj, kar je za dodati. Torej, predlog v popolnosti zveni tako, da bo jasen tudi v tej točki. Predlagam prekinitev do 7. novembra leta 2000 in seja naj bi se nadaljevala tega dne ob 10.00 dopoldan. Hvala lepa.
Hvala lepa. Slišali ste dopolnjeni predlog. Kot vidim iz poslovnika, ni mogoče več o tej stvari razpravljati. Če pa predlog ne gre skozi, potem bomo pa novega dobili. Zato moram po poslovniku prositi za navzočnost. [[83 prisotnih.]] Sedaj gremo na glasovanje o proceduralnem predlogu. Prosim! [[Za je glasovalo 66.]] [[Proti 10.]] Proceduralni predlog je sprejet. Prekinjam sejo, ki se bo nadaljevala 7. novembra ob 10.00 uri dopoldan tukaj v tej dvorani. Hvala lepa in lepe praznike.